
ΚΑΛΕΣΜΑ ΣΤΗ ΣΥΓΚΕΝΤΡΩΣΗ

ΤΡΙΤΗ 6 ΟΚΤΩΒΡΗ στις 19.30 ΣΥΝΤΑΓΜΑ!!

ΑΝΕΠΙΘΥΜΗΤΟΣ Ο ΜΑΡΚΟ ΡΟΥΜΠΙΟ!!
Την ώρα που η λεηλασία στο λαϊκό εισόδημα εντείνεται, που οι αυξήσεις στα καύσιμα και στα βασικά είδη διατροφής έχουν χτυπήσει κόκκινο, που η ενεργειακή φτώχεια χτυπάει το λαό, η κυβέρνηση ετοιμάζεται να δεχτεί την επίσκεψη του υπουργού Εξωτερικών των ΗΠΑ, που εκπροσωπεί την πολιτική των κερδών και των πολέμων.
Σκοπός της επίσκεψης δεν είναι η λύση λαϊκών προβλημάτων, αλλά η δέσμευση της κυβέρνησης για παραπέρα αναβάθμιση της συμφωνίας για τις βάσεις, για αγορά κι άλλων οπλικών συστημάτων made in USA,  για περισσότερες διευκολύνσεις σε λιμάνια, αεροδρόμια και στρατόπεδα, βαθύτερο δέσιμο της χώρας στα πολεμικά και ενεργειακά σχέδια των ΗΠΑ.

Ο στρατηγικός διάλογος άλλωστε που ξεκίνησε με κυβέρνηση Τσίπρα-ΑΝΕΛ και συνεχίστηκε ανελλιπώς είχε μοναδικό σκοπό την μετατροπή της χώρας σε πολεμικό ορμητήριο και συνένοχο στα εγκλήματα των μακελάρηδων Αμερικανών.

Στους σχεδιασμούς αυτούς δεν μπορεί να υπάρξει παρά μόνο μια απάντηση, η αντίδραση των εργαζομένων και όλου του λαού, που δεν σηκώνει τη σημαία των συμφερόντων των μεγάλων επιχειρηματικών ομίλων, που κατανοεί ότι η εμπλοκή της χώρας υπηρετεί τα δικά τους συμφέροντα, που βλέπει ότι τα δις των ΝΑΤΟικών κ.α. εξοπλισμών δεν αφορούν την υπεράσπιση της εδαφικής ακεραιότητας και των κυριαρχικών δικαιωμάτων της χώρας μας.

Την Τρίτη ενώνουμε τη φωνή μας με σωματεία και φορείς, για να ακουστεί η δική μας φωνή. Ούτε γη, ούτε νερό στους φονιάδες των λαών, αλλά και ότι οι ζωές μας έχουν αξία και δεν θα τις ξοδέψουμε για τα γεωπολιτικά και ιμπεριαλιστικά τους σχέδια. 

Καλούμε όλους τους εργαζόμενους να δώσουν μαζική απάντηση στην πολιτική που μετατρέπει τη χώρα σε ορμητήριο πολέμων.

Διεκδικούμε:

· Να σταματήσει η εμπλοκή της Ελλάδας στους πολέμους και τους στρατιωτικούς σχεδιασμούς ΗΠΑ – ΝΑΤΟ – ΕΕ. Να κλείσουν οι αμερικανοΝΑΤΟικές βάσεις.

· Να επιστρέψουν οι ελληνικές στρατιωτικές δυνάμεις από αποστολές εκτός συνόρων.

· Καμία διευκόλυνση πολεμικών επιχειρήσεων από ελληνικό έδαφος, θάλασσα και αέρα.

· Να σταματήσει η στρατιωτική συνεργασία με το κράτος του Ισραήλ.

· Να μην αξιοποιούνται τα ελληνικά λιμάνια, αεροδρόμια και στρατιωτικές εγκαταστάσεις για πολεμικές επιχειρήσεις.

· Να διατεθούν πόροι για μισθούς, Υγεία, Παιδεία και τις ανάγκες των εργαζομένων και όχι για πολεμικούς σχεδιασμούς και εξοπλισμούς. 

Λεφτά για μισθούς, Υγεία και Παιδεία

όχι για τους πολέμους και τα κέρδη!

                                              Για το Δ.Σ.

